KOMISIJOS SPRENDIMAS
2007 m. rugsėjo 10 d.
leidžiantis Slovėnijai dar dvejus vyno metus nukrypti nuo C II zonai nustatytos minimalios natūralios alkoholio koncentracijos tūrio procentais Primorska regiono vynų, įskaitant rūšinius konkrečiuose Teran PTP Kras regionuose pagamintus vynus, atveju
(pranešta dokumentu Nr. C(2007) 4085)
(Tekstas autentiškas tik slovėnų kalba)
(2007/607/EB)
EUROPOS BENDRIJŲ KOMISIJA
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo į Europos Sąjungą sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo XIII priedo 5 skyriaus A skirsnio 2 c dalį,
kadangi:
(1)
1999 m. gegužės 17 d. Tarybos reglamento (EB) Nr. 1493/1999 dėl bendro vyno rinkos organizavimo (1) V priedo, C skyriaus 2 poskyrio e punkte ir VI priedo, E skyriaus 3 poskyrio e punkte nustatyta stalo ir rūšinių vynų pkr (rūšinių vynų, pagamintų konkrečiuose regionuose), kurie gali būti sodrinami, minimali natūrali alkoholio koncentracija tūrio procentais C II auginimo zonoje.
(2)
Nukrypstant nuo minėtų normų, Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo akto XIII priedo 5 skyriaus A dalyje nustatyta, kad trejus 2004-2005, 2005-2006 ir 2006-2007 vyno metus paeiliui Primorska vyno teritorijoje galima nesilaikyti CII zonai nustatyto reikalavimo dėl stalo vynų ir rūšinių vynų pkr minimalios natūralios alkoholio koncentracijos tūrio procentais, tačiau minimali natūrali alkoholio koncentracija negali būti mažesnė nei CI a zonos stalo vynams ir rūšiniams vynams pkr nustatyta koncentracija. Numatyta, kad pasibaigus minėtiems trejiems metams Slovėnija parengia išsamią trejų metų aptariamų vynuogių vynų minimalios natūralios alkoholio koncentracijos tūrio procentais ataskaitą.
(3)
2007 m. balandžio 24 d. Slovėnija pateikė išsamią Primorska zonos vynuogių vynų, įskaitant rūšinių vynų pkr Teran PTP Kras, minimalios natūralios alkoholio koncentracijos ataskaitą. Tačiau atsižvelgiant į tai, kad trejus pastaruosius metus, kuriais šie matavimai buvo atlikti, meteorologinės sąlygos buvo neįprastai ir išskirtinai palankios, Slovėnijos valdžios institucijų nuomone, iš gautų duomenų neįmanoma spręsti apie įprastinius šiame regione vyraujančias meteorologines sąlygas ir jie nėra tinkami galutinėms išvadoms apie regiono įprastinę minimalią natūralią alkoholio koncentraciją tūrio procentais padaryti, ir minėtos institucijos paprašė pratęsti nukrypti leidžiančios nuostatos dėl minimalios natūralios alkoholio koncentracijos tūrio procentais taikymo laikotarpį.
(4)
Laikantis šioje nukrypti leidžiančioje nuostatoje nustatytų sąlygų, reikėtų nukrypti leidžiančios nuostatos taikymą pratęsti dvejais vyno metais, t. y., 2007-2008 ir 2008-2009 vyno metais, kol Primorska zonos stalo vynų misos ir rūšinių vynų pkr, įskaitant rūšinių vynų pkr Teran PTP Kras, atveju bus galima laikytis minimalios natūralios alkoholio koncentracijos tūrio procentais ribos,
PRIĖMĖ ŠĮ SPRENDIMĄ:
1 straipsnis
Nukrypstant nuo Reglamento (EB) Nr. 1493/1999 V priedo C skyriaus 2 poskyrio e punkto ir VI priedo E skyriaus 3 poskyrio e punkto, Slovėnijos Primorska vynininkystės regione dvejus vyno metus, t. y., 2007-2008 ir 2008-2009 metais, stalo vynų ir rūšinių vynų pkr atveju galima nukrypti nuo C II auginimo zonai nustatytos minimalios natūralios alkoholio koncentracijos tūrio procentais, jei meteorologinės ar auginimo sąlygos yra ypatingai nepalankios ir todėl C II auginimo zonai nustatytos minimalios natūralios alkoholio koncentracijos tūrio procentais laikytis neįmanoma.
Tačiau minimali natūrali alkoholio koncentracija tūrio procentais turi būti ne mažesnė nei C I a zonos stalo ir rūšiniams vynams pkr nustatyta koncentracija.
2 straipsnis
Šis sprendimas skirtas Slovėnijos Respublikai.
Priimta Briuselyje, 2007 m. rugsėjo 10 d.